Vita:Egzotikus nyelv

message: Egyik felem azt mondja, hogy elképzelhetőnek tartja, hogy egy ilyen című cikk kellhet. De azt is mondja, hogy nem így.
*"társadalmi igény mutatkozik a címszó kifejtésére" – Khm, hol mutatkozik ez az igény?
*"egy afrikai bantu számára" – Ilyen kifejezés ebben az értelemben (mármint nyelvészetiben, de igazából etnikailag se, mivel a "bantu" az egy nyelvi kategória, nem etnikai) nincs. Azt is merném feltételezni, hogy az európai kultúrkörön (meg max az annak befolyása alatt lévőkön) kívül ezt a kifejezést, hogy egzotikus nyelv, nemigen használják (hogy afrikában nem, arra mérget is mernék venni).
*"A harmadik kritérium, a nyelv nehézsége, vagyis az az idő, amelyet a megtanulására kell fordítani a kívánt szint eléréséhez." – Konkrétan? Minden nyelvet időbe telik megtanulni. Általában mindegyikhez 1-2 év kell alapszinthez, 3-4 a magasabbhoz. Mindnek más a könnyűsége és más a nehézsége. Én, bár lehet hogy van, de ebben nem tudok kivételt (tehát pl. nincs olyan nyelv, amihez 10 év kéne).
*"egy európai számára a kínai írás szinte leküzdhetetlen akadályt jelent." – Tételesen nem igaz. A kínai írás nem egy kusza vonalhalmaz, hanem egy rendkívül logikus, néhány egyszerű jelből álló rendszer,ami ugyan szokatlan és nekünk nehéz is, de egyszerűen megtanulható.
*"Különösen nehéz nyelv." – A poliszintetikus, ráadásul nyelvi tabukat is tartalmazó eszkimó nyelvek különösen nehezek, mégse szokás őket egzotikusaknak nevezni.
*"Vagy pedig a nyelvtani szabályok kishatósugarúak, azaz sok a rendhagyó forma." – Pl az angol. Pl. íráskép és kiejtés közt gyak nincs reláció (ill. akkor van, ha jó vastag könyveket nyálazol át ebben a tárgyban), tehát lényegében szóképeket olvasol, pont mint a kínaiban. És mégse egzotikus.
*A források meg nem forrásolnak semmit. A honlapon hol keressek és mit? Lomb Kató meg pont az ellenkezőre példa: a nagyszerű könyvei éppen arról szólnak, hogy minden nyelv csodálatos és megtanulható. Gugliba beütve hogy "exotic languages" lehetséges hogy a találatok közt vannak értékes források is (nem néztem meg őket). 
Ígyhát másik felem meg azt mondja, hogy nem megírható (leggonoszabb énem még törlésre is képes volna jelölni :). Szóval meghasonlottam, de egy kis agytornának azért jó volt. :)--eLVe abcdefg 2012. szeptember 15., 13:44 (CEST)
Én mindenképpen vitába szállnék a Meghasonlottam véleménnyel.
Első kérdés, hogy mit jelent a társadalmi igény. Ha az emberek beszélnek valamiről és utána akarnak nézni valaminek (még ha nem is találnak hasznos információt), az társadalmi igény. Persze nem mindenkinek egyformán az. Vagyis leszűkíthetjük az „érdeklődési körre”. Ez valóban pontatlan a cikkben, de a cikk alapfelvetését jónak látom. :)
Különbséget kell tenni aközött, hogy valami felesleges, téves, pontatlan vagy hiányos.
A cikk fejlécében olvasható, hogy kiegészítésre szorul. Tehát sem a megfogalmazások pontossága, sem a hivatkozások mennyisége nem megfelelő. Ez nem hiba egy elsőváltozatú cikknél. Nosza, egészítsük ki! :)
A hozzászólásod legalább annyira szubjektív, mint a cikk. Sőt, szerintem, ellentmondásokat tartalmaz:
* Szerinted minden nyelv egyformán nehéz, ellenben hivatkozol az eszkimó nyelvekre, amelyek „különösen nehezek”. :) Szerintem pedig igenis vannak könnyebben és nehezebben tanulható nyelvek. Ez persze az egyéntől függ. Attól is függ, hogy ki milyen szinten jár. Van olyan nyelv, amelyik kezdő szinten könnyebb és haladó szinten nehezebb, és fordítva. Az is fontos, hogy mekkora körből választod ki a nyelveket. Ha pl. mindegyik indoeurópai, akkor tényleg azonos nehézségűnek tűnhet. Az átlag magyar számára persze minden idegen nyelv túl nehéz. :)
* Azt mondod, nem szokás egzotikus nyelvnek nevezni az eszkimó nyelveket. Hm… A közfelfogás szerint, a tucatnyi népszerű idegen nyelven kívül mindegyik egzotikus. Persze az „egzotikus” szó értelmezése is fontos. Mitől egzotikus egy táj, egy étel, egy állat, egy növény? És melyik kinek a számára?
* A „bantu” feltételezhetően valamilyen bantu nyelven beszélő embert jelenti (nemzetiség és ország megnevezése nélkül), mint ahogy a magyar a magyarul beszélőt, a német a németül beszélőt. Ezt az érvet egy kicsit tudálékosnak érzem. Abban is biztos vagyok, hogy még az afrikaiak (Afrikában élő emberek) is tartanak valamit különlegesnek, szokatlannak. Hogy ezt ők egzotikusnak nevezik-e, nem tudom. :)
* Az igaz, hogy az angol írás és kiejtés nehéz, vagyis inkább következetlennek tűnik. Ezt minden angolul tanulónak be kell vállalnia. Valószínűleg nem is ezen tulajdonsága miatt lett világnyelv, hanem a világgazdaság és világpolitika miatt. Volt már világnyelv a latin is, ahol a ragozással kellett szenvedni. Egy nyelv nehézségét az okozza, ha halmozottan fordulnak elő nehezen memorizálható dolgok. A szabályok pedig a memória segítői.
* A kínai írást csak annyira ismerem, mint bárki. Úgy tudom, hogy a kínai és japán gyerek éveket töltenek az írásuk megtanulásával. A latin ábécé mégiscsak egyszerűbb. És az, hogy valami rendszerbe foglalható, még lehet borzasztóan nehéz. Azt hiszem, az atomfizika is ilyen. :)
* A források és hivatkozások száma tényleg kevés. Hogy létezik-e olyan forrás, amely pontosan ezt a fogalmat tárgyalja, nem tudom. De egy copy/paste feleslegesebb volna, mint egy szétszórt ismeret összerakása.
Azt gondolom, hogy a cikk alapvetően triviális dolgokat mond. Mindenképpen szüksége van szakértő kiegészítésekre és szerkesztésekre. Jelenlegi formájában, inkább gondolat ébresztőnek látom, mint kész enciklopédia cikkelynek. Kíváncsi vagyok, hogy hosszabb idő elteltével kerülnek-e bele hasznos és új információk. 
Alma 80.99.115.66 (vita) 2012. szeptember 15., 16:16 (CEST)
Sem törlésre jelölni, sem kiegészíteni nem fogom. Utóbbit azért nem, mert azt sem tudom, hogy kezdenék hozzá. Tény, hogy a fogalom létezik, de kollokviálisan, vagyis ez nem egy egzakt terminus. Így nem is tartom definiálhatónak. Különösen úgy nem, ha ilyen tágan akarjuk megragadni (pl. hogy egy afrikainak milyen nyelv egzotikus, azt leginkább egy afrikai tdná megmondani, mi aligha). Fentieket azért idéztem, mert szinte minden mondatába bele lehet kötni (nem csakazértis módon, hanem mert adja magát), ami még egy csonknál sem szerencsés. De ha valaki meg tudja írni, hát rajta. --eLVe abcdefg 2012. szeptember 15., 17:35 (CEST)
thread_title:  Meghasonlottam 

message: Wikipédia:Törlésre javasolt lapok/Egzotikus nyelv
thread_title:  A törlési megbeszélés eredménye